NEUVOSTON ASETUS (ETY) N:o 1485/85,

annettu 23 päivänä toukokuuta 1985,

herneitä, härkäpapuja ja makeita lupiineja koskevista erityistoimenpiteistä annetun asetuksen (ETY) N:o 1431/82 muuttamisesta

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen ja erityisesti sen 42 ja 43 artiklan,

ottaa huomioon komission ehdotuksen(),

ottaa huomioon Euroopan parlamentin lausunnon(),

sekä katsoo, että

herneiden ja härkäpapujen tuotanto kasvaa jatkuvasti; tuotannon menekin paremman porrastamisen vuoksi olisi säädettävä hintojen kuukausittaisesta korotusjärjestelmästä,

asetuksessa (ETY) N:o 1431/82(), sellaisena kuin se on viimeksi muutettuna asetuksella (ETY) N:o 1032/84(), vahvistetaan eläinten ravinnoksi tarkoitettujen herneiden ja härkäpapujen tuki 45 prosentiksi soijakakkujen käynnistyshinnan ja maailmanmarkkinahinnan erotuksesta ja makeiden lupiinien tuki 60 prosentiksi näiden hintojen erotuksesta; nämä prosenttiosuudet johtuvat kyseisten tuotteiden energia- ja valkuaiskoostumuksesta ja näiden kahden tekijän erilaisesta hyödyntämisestä yhteisössä; tästä syystä prosenttiosuudet olisi moitteettoman hallinnon vuoksi voitava vahvistaa näiden näkökohtien perusteella soveltuvaa menettelyä noudattaen, ja

tiettyjen soijakakkujen kanssa kilpailevien tuotteiden hinnat ovat omiaan tekemään niistä erityisen houkuttelevia ja siitä voi aiheutua menekkivaikeuksia yhteisössä tuotetuille herneille, härkäpavuille ja makeille lupiineille; olisi näin ollen säädettävä soijakakkujen keskihinnan tarkistamisesta siten, että tasapainoisen kilpailun edellytykset säilyvät,

ON ANTANUT TÄMÄN ASETUKSEN:

1 artikla

Muutetaan asetus (ETY) N:o 1431/82 seuraavasti:

1) Lisätään artikla seuraavasti:

"2 a artikla

Herneiden ja härkäpapujen myynnin porrastamiseksi käynnistävää kynnyshintaa, kohdehintaa ja vähimmäishintaa korotetaan kuukausittain markkinavuoden kolmannesta kuukaudesta alkaen määritettävänä aikana määrällä, joka voi olla erisuuruinen yhtäältä käynnistävän kynnyshinnan ja toisaalta kohdehinnan ja vähimmäishinnan osalta.

Neuvosto vahvistaa komission ehdotuksesta Euroopan talousyhteisön perustamissopimuksen 43 artiklan 2 kohdan mukaista äänestysmenettelyä noudattaen jokaiselle kuukaudelle yhtä suuret kuukausittaiset korotukset ottaen huomioon keskimääräiset varastointikulut ja yhteisössä vahvistetut korot."

2) Korvataan 3 artiklan 1 kohdan viimeinen lause seuraavasti:

"Tuki on yhtä suuri kuin osuus näiden hintojen välisestä erotuksesta. Tämä osuus vahvistetaan 5 kohdassa säädettyä menettelyä noudattaen kyseisten tuotteiden energia- ja valkuaiskoostumuksen ja näiden kahden tekijän erilaisen hyödyntämisen perusteella yhteisössä."

3) Korvataan 4 artiklan 1 kohta seuraavasti:

"1. Soijakakkujen maailmanmarkkinoiden keskihinta, joka lasketaan yhteisön rajanylityspaikkaan ja suhteutetaan tarvittaessa 2 artiklan 5 kohdassa tarkoitettuun vakiolaatuun, määritetään maailmanmarkkinoiden suotuisimpien ostomahdollisuuksien perusteella tarkistamalla hintoja tarvittaessa kilpailevien tuotteiden hinnat huomioon ottaen. Neuvosto antaa määräenemmistöllä komission ehdotuksesta maailmanmarkkinahinnan määrittämisperusteet."

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 23 päivänä toukokuuta 1985.

Neuvoston puolesta

Puheenjohtaja

C. SIGNORILE

()()()()

() EYVL N:o C 67, 14.3.1985, s. 24

() EYVL N:o C 94, 15.4.1985

() EYVL N:o L 162, 12.6.1982, s. 28

() EYVL N:o L 107, 19.4.1984, s. 39